정조 0년
丙申五月二十八日辰時。上御興政堂。大臣備局堂上引見入侍時。領議政金陽澤。左議政金尙喆。右議政鄭存謙。仁陽君李景祜。行司直具善復。行司直蔡濟恭。判尹金鍾正。左參贊黃景源。行副司直金漢耆。禮曹判書鄭尙淳。兵曹判書李徽之。刑曹判書李溎。行副護軍張志恒。行副護軍李漢膺。行副護軍李柱國。禮曹參判沈履之。行副司直權噵。行副司直徐有隣。江華留守李瀰。漢城左尹金魯鎭。行副司直鄭一祥。大司諫洪檍。掌令柳榮鎭鄭宇淳。獻納李儒慶。持平朴在源。正言洪樂淵姜。校理沈豐之。行都承旨徐浩修。假注書徐龍輔。事變假注書朴廣源。記事官文采五朴祐源。以次進伏訖。陽澤曰。日間聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。上曰。大臣明日。當進詣山陵乎。陽澤曰。然矣。上曰。雨勢如此。陵役得無妨乎。尙喆曰。別無所害。而第安得如不雨時乎。上曰。科擧之弊。最是今日之深憂。故予有所製綸音。參究大臣之意。可也。命讀綸音。上曰。科弊之爲痼疾。久矣。不可不及時變通。卿等各陳救弊道焉。陽澤曰。科弊一事。誠是今日之深憂。然此不可卒然陳達者。臣等出去。當商確稟定矣。上曰。大臣館閣堂上。皆當獻議。其餘諸宰。或有宿昔經綸者。各陳所見焉。景祜曰。科弊之憂。誠不細矣。然而臣則無常時請究之經綸矣。不敢率爾仰達也。鍾正曰。臣則以爲救弊之道。莫若罕設科擧矣。漢耆曰。臣意則依古之鄕貢法。令各道擧以讀書修行之人。則似好。而亦不敢質言矣。尙淳曰。科擧之千百弊端。已成痼疾。萬無救弊之道。而大體。則莫如罕設科矣。溎曰。古者只有式年。而無他科矣。今亦依古例。只以式年役行。而初試。則以講試取。會試。則以策試取。似好矣。噵曰。卽今科弊。莫非紀綱不立之致。爲今之道。莫若先立紀綱。而擇取人才之道。莫若復古之鄕貢法矣。履之曰。先輩之論。或有只設式年。則爲好云。此言甚有理矣。有隣曰。科擧之弊。莫有甚於近來。而鄕貢及孝廉。亦必有弊端。不如因舊科制。擇其主試矣。瀰曰。罕設科擇主試。爲救弊之大體要道矣。魯鎭曰。科制雖更。士習不立。則無以鎭安。臣則以爲救弊之千言萬辭。都不如正士習三字矣。一祥曰。救弊之道。都不如因舊制擇主試而已。至於鄕貢孝廉等事。皆是不可行之事矣。檍曰。臣則無平日講究者。不敢卒然仰陳矣。榮鎭曰。臣亦無平時講究。故不敢陳達矣。宇淳曰。救弊之道。終無良策。不如罕設科擧矣。儒慶曰。科擧救弊之道。無出於擇主試矣。樂淵曰。臣無常時講究。非卒辭間所可仰奏者矣。豐之曰。鄕貢孝廉。皆是行不得之事也。若罕設科擇主試。則庶可爲救弊之一道矣。上曰。大臣館閣堂上。則皆以所見獻議。可也。陽澤曰。吏曹參判尹得養。適有難强之情勢。久不行公。大政隔月。銓堂宜備員。吏曹參判。今姑許遞。何如。上曰。依爲之。出擧條陽澤曰。湖西新道伯。日前有不多日內辭陛之命。而似伏聞頃日本道褒貶。令舊伯擧行事。命下。新伯今若下去。則勢當秋晩。封進殿最大政隔月。一道殿最之稽滯。亦甚可悶。依初下敎。使舊伯擧行。新伯稍緩行期。恐似得宜矣。上曰。旣命不多日內辭朝。殿最則舊道臣。月初進期封進。可也。出擧條陽澤曰。湖南句管堂上行司直洪樂性。關西句管行司直朴宗德。北關句管戶曹判書鄭弘淳。關東句管漢城判尹金鍾正。海西句管前參判尹得養。貢市堂上工曹判書李重祜竝還差。嶺南句管戶曹參判金華鎭。堤堰堂上行副司直徐有隣。備堂有司禮曹參判沈履之差下。使之察任。何如。上曰。依爲之。出擧條陽澤曰。此全羅右水使崔景岳狀啓也。以爲營各庫記簿舊債錢。散在民間。今已年久。流亡居多。徵捧無路。累千兩錢。何以爲之云。其意欲蕩減。而營簿公債。不當猝然蕩減。亦必有査徵之路。以此申飭。造船役糧。則昨春雖有題給之事。今不宜每每援例。而儲置之穀。蓋爲戰器等修補之資。則亦難全然防塞許劃一百石米。使之取用。至於水操時犒饋。則臨時量其容入。報備局受題擧行之意。何如。上曰。依爲之。出擧條陽澤曰。近年以來。無賴閑雜之輩。牟利爲業者。稱以田場柴場。進告於各宮房。或各衙門以爲分利之計。甚至有攘奪民田之弊。極爲痛駭。此後如更有此等進告之人。則各該道臣。隨現摘發。報備局嚴處之意。申飭京外。何如。上曰。依爲之。出擧條上曰。今春增廣。何以處分。則爲好耶。陽澤曰。小科初試。則已爲出榜。而今則聖意。以慶爲名之科。皆欲革罷。大科若罷。則小科爲皮不存矣。上曰。以慶設科者。豈非無義乎。尙喆曰。此則事有不可行者。登極增廣。卽自國初設行者也。今若不設行。則臣等豈可奉行乎。上曰。以慶設科。卽與民同慶之意也。然則以土爲名。以科爲慶者。豈是士子之高操乎。陽澤曰。此則有不然者。至於登極增廣。則非特與民同慶之意也。乃登極之初。擇取人才之義也。上曰。登極增廣。予意則終有所如何矣。溎曰。日前因判禁吾所奏。各道爲奴婢罪人十二名。已爲蒙放矣。本曹所管爲奴婢罪人中。亦有同時定配於北關者二名。一體放送。何如。上曰。一體放送。可也。出擧條瀰曰。本府軍餉。與他穀物自別。年來減縮。實爲可悶。甲午。自戶曹。貸去六千石米。以翌年稅穀上來時。直爲還報江都之意。筵稟定奪矣。及至其翌年。謂以稅穀不足。無意還償。自前前留守時。筵達督償。該曹始於昨冬。以嶺南軍作米區劃。且令自本府。送船運去。而到今本府送船運來。實無義。且有違於當初定奪之意。下詢大臣後。依甲午定奪。今年稅穀上來者。直劃以償。則固好。雖或以軍作米劃給。竝雜費條輸運還報似宜。敢此仰達矣。上曰。大臣之意。何如。領議政金陽澤曰。沁都保障重地。儲置穀物。本不遷動。而年來地部經費匱乏。貸去本府軍餉。固當卽爲還。而至今遷延。尙不備送。末乃以所劃軍作米。使之送船推去。是則不成事理。此後地部。無論某樣米。自南船運者。到本府境。而準數還償。恐爲得宜。左議政金尙喆曰。以今經費之苟艱。已上納稅米中。難責其還報。以嶺軍作米。從長區劃。俾得充代。好矣。右議政鄭存謙曰。臣意亦然矣。上曰。依爲之。出擧條檍榮鎭宇淳儒慶在源樂淵豐之啓曰。請文女按律處斷。措辭見上上曰。不允。又啓曰。請厚謙快正王法。其毋依律處斷。措辭見上上曰。不允。又啓曰。請礪山府竄配罪人洪麟漢。絶島安置。措辭見上上曰。不允。又啓曰。付處罪人申晦。以當國首相不思報效之道。乃反專事貪饕。市權趨勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫慂之致也。當此厚謙討罪之日。爲其黨與者。次第鋤治。則特以位在大官。尙今倖逭者。其可曰。國有法乎。且其不盡終事之誠。幾僨莫重之事者。尤是不可容貸者。豈可付處而止。請付處罪人申晦。亟施遠竄之典。上曰。不允。檍榮鎭宇淳儒慶在源樂淵啓曰。請聖國尙魯諸子。亟施當律。措辭見上上曰。不允。榮鎭宇淳在源啓曰。請黑山島充軍罪人趙德昌。依律處斷。措辭見上上曰。不允。又啓曰。請大靜縣爲奴罪人金壽賢。依律處斷。措辭見上上曰。不允。又啓曰。請鏡城府定配罪人洪述海。依律處斷。措辭見上上曰。不允。儒慶樂淵啓曰。請充軍罪人趙德昌。依律處斷。措辭見上上曰。不允。又啓曰。副司直具㢞。當請討方嚴之時。名登臺啓。多率騶從。呼唱道路。放恣無嚴。莫此爲甚。請副司直具㢞。削奪官爵。上曰。亟停勿煩。又啓曰。請南海縣圍籬安置罪人具庠。更令王府。嚴鞫得情。快正王法。措辭見上上曰。不允。又啓曰。請大靜縣爲奴罪人金壽賢。依律處斷。措辭見上上曰。不允。檍所懷。日昨賤臣疏批中。以不忍之心。有所下敎。臣不勝抑鬱。繼之以訝惑也。夫不忍之心。卽仁之端也。於人於物。無施不可。而獨不可施之於凶逆耳。今此厚賊。罪關宗社。而渠不過入屬貴近者。則殿下。初何有不忍之心。涵貸窮天之劇賊。以至長亂逆之氣。壞國家之法乎。且其罪惡貫盈。不但陰嗾翔雲一事。則明正典刑。何待翔雲之拿鞫。而若以極妖極惡。抵賴不服。則其將不得端緖。仍以容貸而不誅耶。殿下今日之擧。不幸近於優游不斷之歸。此豈臣之所仰望於殿下者哉。伏願更加三思。快賜允從焉。上曰。昨日事。以不忍之心。有不忍之敎。大抵不忍之政。寧失於寬。毋失於過。予非欲漫漶也。豐之所懷。臣有區區所懷。事關斯文。故敢此仰達矣。再昨湖儒之疏。誠一變怪。先正臣宋時烈。卽我東朱子也。道德之純粹。士林之宗仰。顧如何哉。而以故判書臣洪啓禧之出入於文正公臣李縡門下之故。竝稱諸賢。至請院享。有若淵源直接於先正者然。故重臣立朝本末。自有公議。則一二鄕儒。何敢以私情。遽發此請乎。若如疏儒之言。則鄒魯章甫。皆可以接孔孟之統。洛建諸生。皆可以配程朱之食。揆以事理。寧有是哉。疏頭處分。雖已嚴正。而疏下諸儒。亦不可無飭。臣謂一竝停擧。以尊斯文。以杜橫議。宜矣。上曰。依爲之。已上出擧條